text: Bios: Stationer er forsinket af urimelige krav
  11 juni 2015 kl. 04.25
  Ambulanceselskabet mener, de har svært ved at skaffe ambulance-stationer, fordi udlejerne stiller for store og urimelige krav.
  BIOS har svært ved at skaffe de nødvendige lejeaftaler til de nye stationer, som selskabets ambulancer skal køre ud fra. Det skriver Jydske Vestkysten. I følge selskabets direktør er det fordi, udlejerne af stationerne stiller urimelige krav til økonomiske garantier.
  - Vi vil gerne mødes på markedsvilkår og behandles ligesom alle andre. Havde vi været en anden type virksomhed, der ikke havde fyldt så meget i medierne, havde det måske været en anden sag, siger Morten Hansen til Jydske Vestkysten.
  Midt i maj meldte BIOS ellers ud, at de snart kunne løfte sløret for, hvor de nye stationer ville blive placeret. Men indtil nu er blot 13 af de 36 stationer i Region Syddanmark blevet offentliggjort.
  Region Syddanmark har bedt BIOS komme med en skriftlig redegørelse for problemet.
  